Netra nevez dindan bolz an neñv. Bliv ez an war-zu ar gambr. Aze eo e kouske Kilian ha Mawaime. Reuz spontus a zo er gambr. Dre vras e veze atav kinklet brav ar gambr ganto. Met aze eo bet diroget ar vatarasenn gant ur gontell. Strewet eo bet war al leur kement tamm dilhad 'oa en armel hag en tiretennoù. Pluñv ar goubennerioù a nij dre holl a bep ma'z an war-raok er gambr. Bannet eo bet an daol-vurev goad  war ar plañchod. Ledet ez eus bet a-bep-seurt levrioù, kelaouennoù, paperioù war an tapis. C'hwez ar butun a zo er gambr. Un daolenn gaer gant Dilaser 'zo bet torret. Ne 'z eus nemet ur soñj war ma spered: an doser. Daoust ha kavet eo bet? Daoust hag amañ emañ bepred? Redek a ran dre ar gambr, buan, hep teurel evezh ouzh ar pezh a flastran. Tremen a ran dreist d'ar gwele dismantret, ha kerkent hag en em gavet en tu all ez an trumm war benn ma daoulin war ar plañchod kras. Bannañ a ran kuit kement tamm dilhad  pe baper chomet a-stlabez warnañ. Setu, n'eus tra ken da'm direnkañ nemet an tapis liesliv 'oa bet profet d'ar c'houblad gant ur familh eus ar Chiapas. E sevel a ran goustadik, ankeniet gant ar pezh a gavin dindan, pe na gavin ket. Bremañ eo dav din sevel an trap. Ma holl izili o krenañ ouzhin e tosta ma dorn ouzh ur c'hoch strizh er plañchod. Mont a ra ma ivinoù ennañ, ha gouestad e klaskan sevel an trap. Paouez da grenañ 'ta! Digeriñ a ra an trap, ha kerkent un nebeud bannoù sklêrijenn o tamskediñ war ur  golo plastik glas. Mat eo, amañ 'mañ an doser.